**Tájékoztató**

**munkaadók részére a munkahelymegőrzés támogatásáról**

A foglalkoztatás elősegítéséről és a munkanélküliek ellátásáról szóló 1991. évi IV. Tv. 18. §, a 6/1996. (VII. 16.) MÜM rendelet 18/C. §, az Európai Unióról és az Európai Unió Működéséről szóló Szerződés 107. és 108. cikkeiben foglaltaknak a csekély összegű (de minimis) támogatásokra való alkalmazásáról szóló a Bizottság 2013. december 18-i 1407/2013/EU rendelete valamint a 1408/2013 EU rendelete szabályozza a munkahelymegőrzés támogatás nyújtásának feltételeit.

**Támogatás állapítható meg azon munkaadó részére, aki:**

működésével összefüggő okból a munkavállaló munkaviszonyát felmondással kívánja megszüntetni (a munkaviszonnyal egy tekintet alá esik a biztosított bedolgozói jogviszony, továbbá a szövetkezeti tag munkaviszony jellegű munkavégzésre irányuló jogviszonya), és

* a támogatás iránti kérelmét az illetékes járási hivatal foglalkoztatási osztályára benyújtja,
* a támogatási kérelemmel együtt benyújtott likviditási tervében bemutatja az átmeneti nehézséget okozó gazdasági körülményeit, a gazdasági nehézségek áthidalására vonatkozó várható intézkedését,
* a felmondással érintett munkavállalót a kérelem benyújtását megelőzően legalább hat hónapja foglalkoztatja, továbbá
* írásban nyilatkozik arról, hogy a foglalkoztatott létszám megtartására irányuló intézkedései nem vezettek eredményre,
* nem áll jogerős végzéssel elrendelt végelszámolás, felszámolás alatt, ellene jogerős végzéssel elrendelt csődeljárás vagy egyéb, a megszüntetésre irányuló, jogszabályban meghatározott eljárás nincs folyamatban, és
* vállalja a munkavállalónak a támogatás folyósítása alatti foglalkoztatását, valamint azt követően legalább a támogatott foglalkoztatás időtartamával megegyező időtartamú továbbfoglalkoztatását,
* vállalja, hogy a támogatás folyósítása és a továbbfoglalkoztatási kötelezettség időtartama alatt a kérelem benyújtását megelőző hónapban (kérelemben megjelölt telephely szerinti megyében lévő valamennyi) telephelyén meglévő átlagos statisztikai állományi létszámát megtartja, munkaviszony megszüntetésére a működési körében felmerülő okból felmondással, illetőleg felmentéssel vagy közös megegyezéssel nem kerül sor illetve azt a munkaadó a Munka Törvénykönyvéről szóló 2012. évi I. tv. 79. § (1) bekezdés b) pontja alapján sem szünteti meg. Ha a munkaadó több telephellyel rendelkezik, az átlagos statisztikai állományi létszám megtartásának kötelezettsége a kérelemben megjelölt telephely szerinti megyében lévő valamennyi telephelyét érintően irányadó. Amennyiben a támogatási igény a megyében meglévő telephelyek közül két vagy több telephelyet érint, úgy telephelyenként külön-külön, de egy időben kell benyújtania a támogatás iránti kérelmet.

**A támogatás időtartama:**

A támogatás a felmondással érintett munkavállaló foglalkoztatásához legfeljebb **6 hónapig**, havonta, utólag folyósítható. **Korábban munkahelymegőrző támogatásban részesült munkaadó abban az esetben támogatható, ha az előző foglalkoztatási kötelezettségének lejárta és az újabb kérelem benyújtása között legalább egy év telt el, és vállalja a munkavállalóknak a támogatás időtartamának kétszeresével megegyező időtartamú továbbfoglalkoztatását.**

**A munkahelymegőrző támogatás mértéke:**

A támogatás – mint vissza nem térítendő támogatás – mértéke a felmondással érintett munkavállaló munkabére és szociális hozzájárulási adó együttes összegének 25-90%-áig terjedhet. **A támogatás havi mértéke munkavállalónként nem haladhatja meg a kötelező legkisebb munkabér 120%-át (2016-ban 133 200 Ft/fő/hó).**

Csökkentett munkaidő esetén a támogatás alapját képező bérköltség maximális összege a munkaidő csökkenés mértékével arányos módon vehető figyelembe.

A támogatás igénybevételével egyidejűleg ugyanazon személy foglalkoztatására tekintettel – az adójogi jogszabályoknak megfelelően – a Rehabilitációs kártya valamint a Munkahelyvédelmi Akcióterv által nyújtott kedvezmények is érvényesíthetőek.

**Nem állapítható meg munkahelymegőrző támogatás annak a munkaadónak**

* akinek a korábban nyújtott munkahelymegőrző támogatáshoz kapcsolódó foglalkoztatási kötelezettsége - jelen támogatás iránti kérelem benyújtását megelőző -egy éven belül szűnt meg,
* amely nyugdíjban, vagy nyugdíjszerű ellátásban részesülő, illetve külföldi állampolgárok munkahelyének megtartásához kér támogatást,
* amelynek a Borsod megyében lévő valamennyi telephelye(ke)t illetően a kérelem benyújtását megelőző hónapban **az átlagos statisztikai állományi létszáma nem éri el az 5 főt, és a csoportos létszámleépítéssel érintett létszáma több mint 24 fő,**
* amely jogerős végzéssel elrendelt csőd-, felszámolási-, végelszámolási vagy egyéb – megszüntetésre irányuló, jogszabályban meghatározott – eljárás, illetve külön törvény szerinti adósságrendezési eljárás alatt áll (368/2011. (XII.31.) Korm. rendelet 75. § (2) bekezdés b) pont),
* aki nem minősül köztartozásmentes adózónak (az államháztartásról szóló 2011. évi CXCV. törvény 50. §. (4) bekezdés),

(Az agrártámogatások kivételével a költségvetési támogatási igény benyújtásának feltételéül előírható, hogy a benyújtónak ne legyen esedékessé vált és még meg nem fizetett adótartozása - ide nem értve a helyi adókat -, valamint járulék-, illeték- vagy vámtartozása (a továbbiakban együtt: köztartozás).

* amelynek az 1998/2006/EK rendeletben meghatározott csekély összegű (de minimis) támogatásai elérték az EK rendeletben meghatározott mértéket, vagy az EK rendelet által tilalmazott ágazatokban tevékenykedik,
* amely a 37/2011 (III. 22.) Korm. rendelet 6. §-ában megfogalmazottak szerint nehéz helyzetben lévő vállalkozásnak minősül,
* amely a 368/2011. (XII.31.) Korm. rendelet 82. § (1) bekezdése alapján nem felel meg a rendezett munkaügyi kapcsolatok követelményének,
* annak a munkaadónak, aki a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban: Knyt.) szerinti nyilatkozata alapján nem részesülhet támogatásban,
* annak a munkaadónak, akit a Knyt. megsértése miatt bármely szerv jogerősen kizárt és a kizárás tényét a honlapon közzétették, a kizárást megállapító jogerős döntéstől számított két évig,
* amely a kérelem benyújtását megelőző féléves időszakban a beruházás helye szerinti Kormányhivatal illetékességi területén a Munka Törvénykönyvéről szóló 2012. évi. I. törvény 71.§ (1) bekezdés szerinti csoportos létszámcsökkentést hajtott végre, vagy a pályázat benyújtásának időpontjában ilyen eljárást megkezdett, és azt nem kívánja megszüntetni,
* továbbá nem nyújtható támogatás a Munka Törvénykönyvéről szóló 2012. évi I. tv. 53. §-a szerinti a munkavállaló munkaszerződéstől eltérő munkakörben, munkahelyen vagy munkáltatónál való foglalkoztatásához, vagy 214. §-a szerinti munkaerő-kölcsönzéshez.

**A támogatás igénylése**

A támogatás iránti kérelmet a munkaadó székhelye, telephelye szerint illetékes járási hivatal foglalkoztatási osztályán lehet benyújtani 1 eredeti példányban.

**A támogatás elbírálása, folyósítása**

A támogatás mértékéről, időtartamáról, a támogatás részletes feltételeiről a munkaadó és a járási hivatal foglalkoztatási osztálya hatósági szerződést köt.

Részletesebb felvilágosításért kérjük, forduljon a székhely/telephely szerint illetékes járási hivatal foglalkoztatási osztályának munkatársaihoz!

B.-A.-Z. Megyei Kormányhivatal

Foglalkoztatási Főosztály